晚出郡城往值夏謁胡端明泛舟夜歸
作者：楊萬里
朝代：宋

paragraphs: 郡城至值夏，兩日非寬程。
奔走豈吾願，詔書促南征。
出郭星未已，歸棹月已生。
問人水深淺，舟子喧未應。
水石代之對，淙然落灘聲。
危峰起夕蒼，暗潭生夜清。
江轉風颯至，病肩難隠稜。
添衣初嬾尋，忍寒良不能。
近城一二里，遠岸三四燈。
望關恐早閉，驅舟祗遲行。
多情半環月，久矣將西傾。
欲落且小留，知我要入城。
月細光未多，大星助之明。
至舍心未穩，麗譙才一更。